b"\n_START_ARTICLE_\nRet fi\n_START_SECTION_\nHist\xc3\xb2ria\n_START_PARAGRAPH_\nEl ret fi neix arran de la import\xc3\xa0ncia que t\xc3\xa9 la punta el segle XVIII i per la necessitat de trobar un substitut a la blonda, realitzada en seda, i que no era adequada per a un \xc3\xbas quotidi\xc3\xa0. El ret fi es realitza sempre en lli o cot\xc3\xb3, fet que li d\xc3\xb3na una gran resist\xc3\xa8ncia i a la vegada un efecte lleuger i fi. Per aquest motiu les seves aplicacions m\xc3\xa9s importants les trobem en les peces eclesi\xc3\xa0stiques com albes, tovalloles de combregar i estovalles d\xe2\x80\x99altar. Per\xc3\xb2 tamb\xc3\xa9 trobem peces de ret fi en mantellines, jocs de llit, llenceria femenina i mocadors de n\xc3\xbavia._NEWLINE_\xc3\x89s dif\xc3\xadcil precisar l\xe2\x80\x99origen d\xe2\x80\x99aquesta t\xc3\xa8cnica, que se situa en la denominada costa de Llevant, al nord de Barcelona, i que arriba de Malgrat de Mar i fins a Tossa de Mar segons alguns documents. El nom d\xe2\x80\x99Arenys procedeix segurament de la difusi\xc3\xb3 que hi donen els randers, majorit\xc3\xa0riament d\xe2\x80\x99Arenys de Mar, a l\xe2\x80\x99hora de comercialitzar-la.\n_START_SECTION_\nPunts b\xc3\xa0sics i caracter\xc3\xadstiques\n_START_PARAGRAPH_\nEls punts b\xc3\xa0sics d\xe2\x80\x99aquesta t\xc3\xa8cnica s\xc3\xb3n el fons de tul, la filigrana plena i buida, el punt d\xe2\x80\x99esperit, els ullets i el punt sencer. Trobem alguns models que tenen mig punt per\xc3\xb2 \xc3\xa9s en poques ocasions, ja que pel fet d\xe2\x80\x99haver de tallar els fils i ser poc atape\xc3\xafda el mig punt es distorsiona. En tot cas el mig punt \xc3\xa9s sempre decisi\xc3\xb3 de la puntaire, per\xc3\xb2 no forma part de la t\xc3\xa8cnica original. Una altra caracter\xc3\xadstica t\xc3\xa8cnica \xc3\xa9s que els dibuixos estan resseguits per un tor\xc3\xa7al, que \xc3\xa9s un fil m\xc3\xa9s gruixut._NEWLINE_Una altra de les caracter\xc3\xadstiques espec\xc3\xadfiques del ret fi s\xc3\xb3n els dissenys, que solen ser rectes, continuats, escuts enfrontats, en algun cas corbats; a difer\xc3\xa8ncia de la blonda, on predomina el disseny floral molt ric. Tamb\xc3\xa9 hi ha peces de ret fi amb motius florals, per\xc3\xb2 no \xc3\xa9s el m\xc3\xa9s habitual. Respecte als dibuixos resulta curi\xc3\xb3s fer notar la denominaci\xc3\xb3 de molts d\xe2\x80\x99aquests dissenys relacionats amb el m\xc3\xb3n mar\xc3\xad i la tradici\xc3\xb3 popular i altres de relacionats amb el m\xc3\xb3n eclesi\xc3\xa0stic. El Museu Mar\xc3\xa8s de la Punta d\xe2\x80\x99Arenys de Mar reuneix una important col\xc2\xb7lecci\xc3\xb3 de peces d'aquesta t\xc3\xa8cnica.\n_START_SECTION_\nUna pe\xc3\xa7a emblem\xc3\xa0tica: El mocador de la reina\n_START_PARAGRAPH_\nL'any 1906, la Casa Castells d'Arenys de Mar rep l'enc\xc3\xa0rrec per part de l'Institut Agr\xc3\xadcola de Sant Isidre de realitzar un mocador per al casament del rei Alfons XIII amb la princesa Vict\xc3\xb2ria Eug\xc3\xa8nia de Battenberg. El disseny del mocador va ser realitzat per Alexandre de Riquer i el mocador va ser adaptat per Mari\xc3\xa0 Castells i Sim\xc3\xb3n. Les germanes Ferrer, de Sant Vicen\xc3\xa7 de Montalt, dues de les puntaires m\xc3\xa9s expertes van ser les encarregades de realitzar el mocador de ret fi. El mocador va ser llu\xc3\xaft per la reina el dia del seu casament, per\xc3\xb2 l'atemptat terrorista que va patir la parella va provocar la mort de diverses persones i el mocador va ser destru\xc3\xaft. Al Museu Mar\xc3\xa8s de la Punta d'Arenys de Mar es conserven els dibuixos, patrons i les fotografies de la realitzaci\xc3\xb3 d'aquesta pe\xc3\xa7a."